Christina Olumeko (ALT), 2025-11-06:
Tak for ordet.
Jeg er her igen for min kollega Helene Brydensholt, som desværre ikke kunne være her i dag.
I EU er man blevet enige om at lave en digital identitetstegnebog for både borgere og virksomheder.
Det skal gøre det både let og mere sikkert at identificere sig både online og i fysiske situationer.
Lovforslaget i dag har til formål at regulere den nationale digitale identitetstegnebog, som vi skal have her i Danmark, som første led i den proces.
I Danmark er vi allerede meget langt med digitaliseringen.
Vi har allerede på nuværende tidspunkt over 70 applikationer, som på forskellig vis kan bruges i det offentlige.
Der er altså i den grad potentiale i at få samlet alle de forskellige offentlige applikationer til én samlet digital tegnebog, så man som borger eller virksomhed har samlet alle sine digitale beviser udstedt fra det offentlige.
Her har det været væsentligt for Alternativet, at det fremgår af lovforslaget, at den digitale tegnebog bliver frivillig at bruge, så man altså ikke står i en situation, hvor ikkedigitale borgere efterlades og står et dårligere sted.
Det vil altså fortsat være muligt at identificere sig med et fysisk legitimationskort.
Det, der så til gengæld er ret centralt for Alternativet, er, hvordan den her digitale tegnebog kan bruges til aldersverifikation på applikationer og på hjemmesider.
Det er jo meget aktuelt, fordi vi står i en situation, hvor det digitale liv er det vilde vest, hvor alt for små børn nemt kan oprette profiler på de sociale medier, også selv om der faktisk er en aldersgrænse på de 13 år i dag, og hvor børn og unge kan gå hurtigt fra at skulle se uskyldige dansevideoer til at se voldelige overfald og det, der er værre.
Lige nu pågår der en diskussion om, hvorvidt aldersgrænsen på de sociale medier skal hæves, men for Alternativet er det faktisk vigtigt, at vi overhovedet er i stand til at håndhæve den nuværende aldersgrænse.
For vi har jo allerede en aldersgrænse på de sociale medier, nemlig den, som følger af den amerikanske lovgivning, som er på 13 år.
I dag kan de sociale medier reelt ikke håndhæve aldersgrænsen.
Det gælder også hjemmesider, og det er alt for nemt at omgå.
Her vil den digitale tegnebog kunne spille en kæmpe rolle, fordi det med den vil blive muligt at håndhæve aldersgrænser på internettet og på applikationer.
Så langt, så godt.
Men der er to ting, der skal være styr på.
Vi skal have styr på privatlivets fred.
Det gælder selvfølgelig tegnebogen generelt, men jo også i forhold til aldersverifikation, og så skal vi have styr på implementeringen.
Hvad angår vores privatliv, skal vi undgå, at myndighederne og andre aktører også vil kunne få udleveret vores identitet og vores digitale adfærd på et sølvfad.
Her er Alternativet enig med Liberal Alliance og Radikale Venstre og alle de andre partier, der har sagt, at det er svært af det her lovforslag at vurdere, hvordan privatlivet er beskyttet.
Det fremgår, at myndighederne ikke vil få adgang til, hvordan man bruger sine digitale beviser, og hvad man bruger dem til, men spørgsmålet er, om vi kan være trygge ved det, for tegnebogen vil jo indeholde alle mulige andre oplysninger som navn, adresse, pasfoto, nationalitet osv., for at tegnebogen er funktionsdygtig.
Når regeringen så oven i købet ikke decideret er fortaler for beskyttelse af vores privatliv, men tværtimod forsøger at indføre diverse typer af overvågningslovgivning både med chatkontrol, PET-lov og telelogning, så er der grund til være skeptisk.
Det går ikke, at den digitale tegnebog vil kunne medføre en aldersverifikation, hvor der er adgang til andre oplysninger end bare alderen.
Alt det her skal vejes op imod, at vi selvfølgelig har brug for aldersverifikation, for det er en enormt svær problemstilling for Alternativet.
Så er der vores andet opmærksomhedspunkt, og det omhandler, hvordan aldersverifikation nærmere implementeres.
Altså, når den digitale tegnebog skal videregive information om alder, mener vi, det er klogest, at det ikke bliver på hjemmeside- eller på app-niveau, men i stedet bliver på eksempelvis browserniveau eller direkte i applikationsbutikken, altså det, som på engelsk bliver kaldt APP Store.
Det tror vi skaber størst tryghed for brugerne, men også en bedre beskyttelse af data samt et system, som er sværere at omgå med eksempelvis ved VPN.
Afslutningsvis kommer vi i Alternativet til at stemme for lovforslaget, fordi vi grundlæggende støtter, at der laves en samlet digital identifikationstegnebog, samt at det er frivilligt.
Men når denne digitale tegnebog skal implementeres, specielt når det gælder aldersverifikation, skal Folketinget inddrages igen.
Relevante fagfolk skal kunne se kildekoden, så vi gør det klogest med garanti for privatlivet.
Tak for ordet.